Document ID: 32010R0332

KOMISSION ASETUS (EU) N:o 332/2010,
annettu 22 päivänä huhtikuuta 2010,
asetuksen (EY) N:o 798/2008 liitteen I muuttamisesta siltä osin kuin on kyse Israelia koskevasta kohdasta luettelossa kolmansista maista ja niiden alueista, vyöhykkeistä tai erillisalueista
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan johdantolauseen, 1 kohdan ensimmäisen alakohdan ja 4 kohdan,
ottaa huomioon eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista 30 päivänä marraskuuta 2009 annetun neuvoston direktiivin 2009/158/EY (2) ja erityisesti sen 24 artiklan 2 kohdan,
sekä katsoo seuraavaa:
(1)
Direktiivissä 2002/99/EY vahvistetaan eläinten terveyttä koskevat yleiset säännöt ihmisravinnoksi tarkoitettujen eläinperäisten tuotteiden ja niistä saatavien tuotteiden tuotannon, jalostuksen ja jakelun yhteisössä sekä kolmansista maista yhteisön alueelle tuomisen kaikkien vaiheiden osalta. Kyseisessä direktiivissä säädetään, että kutakin kolmatta maata tai kolmansien maiden ryhmää varten on vahvistettava erityiset tuontiedellytykset, joissa otetaan huomioon kyseisten maiden eläinten terveystilanne.
(2)
Direktiivissä 2009/158/EY vahvistetaan eläinten terveyttä koskevat vaatimukset, jotka koskevat siipikarjan ja siitosmunien kauppaa unionin sisällä ja tuontia kolmansista maista. Direktiivissä säädetään, että siipikarjan on oltava peräisin kolmansista maista, jotka ovat vapaita lintuinfluenssasta tai jotka, vaikka eivät olekaan vapaita kyseisestä taudista, soveltavat niiden torjumiseksi toimenpiteitä, jotka vastaavat vähintään asiaa koskevassa unionin lainsäädännössä säädettyjä toimenpiteitä.
(3)
Sellaisten kolmansien maiden ja niiden alueiden, vyöhykkeiden tai erillisalueiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa ja siipikarjatuotteita, sekä eläinlääkärintodistuksia koskevista vaatimuksista 8 päivänä elokuuta 2008 annetussa komission asetuksessa (EY) N:o 798/2008 (3) säädetään, että asetuksen soveltamisalaan kuuluvia hyödykkeitä saa tuoda unioniin ja kuljettaa unionin kautta ainoastaan niistä kolmansista maista ja niiden sellaisilta alueilta, vyöhykkeiltä tai erillisalueilta, jotka luetellaan asetuksen liitteessä I olevan 1 osan taulukossa.
(4)
Kyseisessä asetuksessa säädetään, että jos korkeapatogeeninen lintuinfluenssa (HPAI) puhkeaa aiemmin kyseisestä taudista vapaassa kolmannessa maassa tai siitä vapaalla alueella, vyöhykkeellä tai erillisalueella, kyseistä kolmatta maata tai sen aluetta, vyöhykettä tai erillisaluetta pidetään jälleen HPAI-taudista vapaana, kun tietyt vaatimukset täyttyvät; näitä vaatimuksia ovat sellaisen politiikan täytäntöönpano, jossa kaikki altistuneet eläimet hävitetään taudin torjumiseksi, sekä riittävä puhdistus ja desinfiointi kaikissa laitoksissa, joissa on aiemmin esiintynyt tartuntaa. Lisäksi lintuinfluenssan valvontaa on täytynyt toteuttaa mainitun asetuksen liitteessä IV olevan II osan mukaisesti kolmen kuukauden ajan siitä, kun hävittämispolitiikka ja puhdistus ja desinfiointi on saatettu päätökseen.
(5)
Israel sisältyy nykyisin asetuksen (EY) N:o 798/2008 liitteessä I olevan 1 osan luetteloon korkeapatogeenisesta lintuinfluenssasta vapaana kolmantena maana. Asetuksen soveltamisalaan kuuluvien siipikarjatuotteiden tuonti on näin ollen sallittua kyseisen kolmannen maan koko alueelta.
(6)
Israel on ilmoittanut komissiolle korkeapatogeenisen lintuinfluenssan H5N1-alatyypin taudinpurkauksesta alueellaan.
(7)
Vahvistetun HPAI-taudinpurkauksen vuoksi Israelin aluetta ei enää voida pitää kyseisestä taudista vapaana, minkä vuoksi Israelin eläinlääkintäviranomaiset ovat keskeyttäneet eläinlääkärintodistusten myöntämisen tiettyjä siipikarjatuotteita sisältäville lähetyksille. Israel on myös hävittänyt kaikki altistuneet eläimet taudin torjumiseksi ja sen leviämisen estämiseksi.
(8)
Komissiolle on toimitettu tiedot toteutetuista torjuntatoimenpiteistä. Komissio on arvioinut kyseiset tiedot ja Israelin epidemiologisen tilanteen.
(9)
Israelin ripeät ja päättäväiset toimet taudin rajoittamiseksi ja epidemiologisen tilanteen arvioinnin myönteinen tulos tekevät mahdolliseksi rajata tiettyjen siipikarjatuotteiden unioniin tuontia koskevat rajoitukset niihin vyöhykkeisiin, joilla tautia esiintyy ja joille Israelin eläinlääkintäviranomaiset ovat asettaneet rajoituksia korkeapatogeenisen lintuinfluenssan puhkeamisen vuoksi.
(10)
Lisäksi Israelissa toteutetaan lintuinfluenssan valvontatoimia, jotka selvästi vastaavat asetuksen (EY) N:o 798/2008 liitteessä IV olevassa II osassa vahvistettuja vaatimuksia.
(11)
Kun otetaan huomioon epidemiologisen tilanteen suotuisa kehitys ja taudin hävittämiseksi toteutettavat lintuinfluenssan valvontatoimet, on asianmukaista rajata ajanjakso, joksi tuontilupien myöntäminen unioniin keskeytetään, päättymään 1 päivänä toukokuuta 2010.
(12)
Sen vuoksi asetuksen (EY) N:o 798/2008 liitettä I olisi muutettava.
(13)
Jotta vyöhykejakoa koskevien vaatimusten täytäntöönpano ja sen myötä kaupan aloittaminen uudelleen voisi tapahtua mahdollisimman nopeasti, tämän asetuksen olisi tultava voimaan sen julkaisemista seuraavana päivänä.
(14)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 798/2008 liitteessä I oleva 1 osa tämän asetuksen liitteellä.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 26 päivästä tammikuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä huhtikuuta 2010.

Labels: 17
0
3
6
18
15